ОБЩИНСКА ИЗБИРАТЕЛНА КОМИСИЯ

ОБЩИНА КАРНОБАТ, ОБЛАСТ БУРГАС

РЕШЕНИЕ  
№ 146 - МИ  
Карнобат 05. 10. 2015г.

ОТНОСНО: постъпила жалба в ОИК от ВЛАДИМИР ДОБРОМИРОВ КРУМОВ – общински координатор на ПП ГЕРБ – гр. Карнобат, обл. Бургас, относно нарушение на чл. 134, ал.2 от Избирателния кодекс

Постъпила е жалба вх. № 44/05.10.2015 г., подписана от Владимир Добромиров Крумов - общински координатор на ПП ГЕРБ – гр. Карнобат, обл. Бургас, относно нарушение на чл. 134, ал.2 от Избирателния кодекс. Към жалбата са приложени два броя копия на агитационни материали.

Жалбоподателят твърди, че на територията на Община Карнобат, от известно време се разпространяват агитационни материали от името на БСП Карнобат, които материали не отговарят на изискванията на чл. 134, ал. 2 от Изборния кодекс „ чл. 134 (2) Всеки агитационен материал съдържа информация, че купуването и продаването на гласове е престъпление, като информацията заема не по-малко от 10 на сто от лицевата площ на агитационния материал и е разположена в обособено поле. В аудио- и аудио-визуалните материали тази информация се съдържа като недвусмислено и разбираемо послание.”

Комисията констатира, че твърденията на жалбоподателя касаят нарушение на разпоредбата на чл. 183, ал. 2 от Изборния кодекс.

ОИК Карнобат прие, че приложените към жалбата копия на два броя агитационни материали, представляват „предизборна агитация” по смисъла на § 1, т.17 от ДР на ИК, както и че същите не отговорят на изискванията на чл. 183, ал. 2 от ИК, а именно: върху тях липсва текста: „купуването и продаването на гласове е престъпление”.

За да бъде съставен АУАН е необходимо от обективна страна да е налице, деяние – действие или бездействие, с което да е осъществен състава на административното нарушение, а от субективна страна – административно отговорно лице.

От подадената в жалбата информация не може да се установят данни за извършителя на нарушението, мястото и времето на извършването му, т.е. липсва наказателно отговорно лице, на което да бъде ангажирана административно наказателна отговорност за нарушение на чл. 183, ал. 2 от ИК, съобразно изискванията на ЗАНН.

Предвид изложеното и на основание чл. 87, ал. 1, т. 1 и т. 22 от Изборния кодекс, Общинската избирателна комисия

**Р Е Ш И:**

**Жалбата съдържа данни за извършено нарушение на чл. 183, ал. 2 от ИК, но от същата не може да се установи мястото и времето на извършване на нарушението, както и кой е нарушителят, на който да бъде вменено нарушението.**

**Предвид горното ОИК Карнобат УКАЗВА на Българска социалистическа партия при разпространяване на агитационни материали по време на предизборната кампания, да се спазват изискванията на чл. 183 от Изборния кодекс.**

Копие от решението да се изпрати незабавно на представляващия Българска социалистическа партия и на жалбоподателя.

Решението може да се обжалва пред Централната избирателна комисия по реда на чл.88 от ИК в срок до три дни от обявяването му пред Централната избирателна комисия.

ПРЕДСЕДАТЕЛ: СЕКРЕТАР:

Иванка Кирязова Дарина Вълчева

Решението обявено на 05.10.2015г. в..........................часа

Решението снето от таблото на.................2015 г. в..........................часа

Членове на ОИК:………………………… ……………………………